Rete Ferroviario d'Intrés Cheneral

O **Rete Ferroviario d'Intrés Cheneral (RFICh)** (en castellano *Red Ferroviaria de Interés General - RFIG*) ye a denominación que recibe a parte d'o rete ferroviario d'Espanya que ye d'intrés publico a livel estatal pa satisfer a demanda de transporte. O concepto s'introdució por primer vegada en a Lei 39/2003 d'o Sector Ferroviario como una d'as mesuras precisas pa fomentar a competitividat en o ferrocarril. Dende l'anyo 2015, o Rete Ferroviario d'Intrés Cheneral ye regulau por a Lei 38/2015.

O menister de que s'establise o Rete amaneixe con as obligacions dictadas por a Directiva 91/440/CEE d'a Comunidat Economica Europea, y as suyas modificacions posteriors, o suyo obchectivo consiste en creyar un espacio ferroviario europeu unico y facilitar a liberalización d'o transporte ferroviario.

## Composición d'o Rete

D'acuerdo con l'articlo 4 d'a Lei 38/2015, corresponde a o Ministerio de Fomento adhibir u sacar linias d'o Rete Ferroviario d'Intrés Cheneral, con a obligación de consultar a las comunidaz autonomas se se'n saca u se'n mete una que transcorra de tot adintro d'a comunidat en cuestión. As linias se listan en o «Catalogo de Linias y Tramos d'o Rete Ferroviario d'Intrés Cheneral» que fa o Ministerio de Fomento. As linias que no son afectadas por o RFICh pueden clausurar-se u transferir-se a la comunidat autonoma que pertoque.

### Particularidaz

A linia Leida-La Pobla de Segur ye afectada parcialment en o RFICh en o trachecto que va dende a estación Leida-Pirineus dica la bifurcación Pla de Vilanoveta (p.k. 1+927). Anque a resta d'a linia se troba transferida ta la Generalitat de Catalunya dende l'1 de chinero de 2005, FGC ha de cumplir con as normas vichents pa o RFICh pa poder dentrar en a estación de Leida.

## Caracteristicas

O rete ferroviario d'intrés cheneral se composa d'as linias ferroviarias d'intrés publico a livel estatal, y contaba cuan se creyó en 2005 con 11.780 kilometros de vía d'amplo iberico, 1010&nbsp;km d'amplo UIC y 1269&nbsp;km d'amplo metrico. En 2019 as linias d'alta velocidat heban arribau ta 3.240 kilometros en servicio, o que situaba a Espanya por debant de Francia y Chapón en kilometros d'ista infraestructura y nomás por dezaga de China a ran mundial. Actualment se'n sigue construindo, y bi ha unas cuantas linias en obras u que no son encara si que prochecto.

O rete ferroviario d'intrés cheneral incluye tamién os rez ferroviarios d'os Puertos d'Intrés Cheneral, o que fa posible a intermodalidat d'o transporte. Por contra, no fan parte d'o rete d'intrés cheneral os trazaus que s'ha transferiu ta las comunidaz autonomas ni as linias ferroviarias de propiedat privada.

## Chestión d'o Rete

A chestión d'a infraestructura ferroviaria d'o Rete Ferroviario d'Intrés Cheneral corresponde por defecto a l'Adif, seguntes a Lei d'o Sector Ferroviario. Manimenos, cualques tramos son chestionaus por unatro administrador, como a parte espanyola d'a linia d'Alta Velocidat Figueres-Perpinyán, os rez d'os Puertos d'Intrés Cheneral y as linias que s'ha transferiu ta Adif Alta Velocidat. Adif y Adif AV expublican cada anyada la suya Declaración sobre o Rete sobre as linias d'aon que detentan a titularidat.

A linia d'Alta Velocidat Figueres-Perpinyán, que mete en comunicación o rete feroviario d'Espanya con o de Francia entre ixas dos ciudaz, a construyió TP Ferro y obtenió a concesión d'o suyo mantenimiento y expleitación entre 50 anyos. A companyía TP Ferro, participada 50%-50% por a constructora espanyola ACS y por a francesa Eiffage, se declaró en quiebra en 2013 y escomenzó una serie de pleitos con os gubiernos francés y espanyol pa que le indemnizasen 93 millons d'Euros por o baixo trafego de trens que experimentó a linia y 350 millons por os sobrecostes de construcción que heba teniu. A la fin, Francia y Espanya rescatón a dita infraestructura por un valor aproximau de 600 millons d'euros, y actualment s'opera baixo a sociedat conchunta d'Adif y SNCF Réseau, *Línea Figueras Perpiñán S.A.* (LFP Perthus).

Con a liberalización d'os servicios ferroviarios en Espanya, pueden acceder ta o Rete ferroviario d'intrés cheneral toz os operadors ferroviarios que cumplan os requisitos que estableix a lei, disposen de licencia y certificau de seguridat que les haiga emitiu l'Achencia Estatal de Seguridat Ferroviaria (AESF).

## Referencias

## Se veiga tamién

*Administrador d'Infraestructuras Ferroviarias.
*Lei d'o Sector Ferroviario.
*Declaración sobre o Rete.